# Guardia

    Artikulu hau Arabako udalerriari buruzkoa da; beste esanahietarako, ikus «Guardia (argipena)».
Guardia Arabako hegoaldeko udalerri bat da, Arabako Errioxa eskualdeko herriburua, Gasteiztik 64 bat kilometro hegoaldera kokatua.
Hiribildua udalerriko erdialdean dago, eremu lauan nabarmentzen den muino baten gainean. Haren inguruan, Nafarroako errege Antso Azkarrak harrizko harresi bat eraikiarazi zuen, eta zati handi batek oraindik zutik dirau. Gaurdaino gorde dira harresiko bost sarrera: Mercadal, Carnicerías, Páganos, San Juan eta Santa Engracia ateak. Hiriko kaleek ere eusten diote Erdi Aroko giro bereziari. Ekonomiaren aldetik, ardoa da inguru horretako produktu nagusia, eta mahasti eta ardandegi ugari ditu herriak.

## Etimologia

Garai batean, batez ere XX. mendeko azken laurdenean, udalerriaren euskal izentzat Biasteri erabili izan zen, izen zaharra hori zelakoan. Areago, deitura hori izen ofiziala izatera iritsi zen. Henrike Knörr euskaltzain eta filologoak gai hori ikertu ostean, ordea, Biasteri hori Binasperi herriaren izen zaharra zela argitu zen (egun Lantziegoko auzoa, antzina Guardiaren parte izana). Ondorioz, Euskaltzaindiak udalerriaren euskal izena Guardia dela arautu zuen.

## Geografia

Kantabria mendilerroaren hegoaldean kokatzen da, Ebro ibaiaren ezkerraldean.

### Ingurune naturala eta klima

Hiribildutik gertu Guardiako Biotopo Babestua dago. Bertan, Guardiako aintzirak izeneko urmaelak daude, lau guztira (Prao de la Paúl, Carralogroño, Musco eta Carravalseca), hezegune-multzo garrantzitsua osatzen dutenak. Agi denez, antzina Ebro ibaiak sortutako laku handi baten lehortzearen ondorioz sortu ziren urmael horiek.

### Udalerri mugakideak

* Iparraldean: Arabako Bernedo eta Lagran.
* Hegoaldean: Arabako Lapuebla Labarka eta Errioxako Logroño.
* Ekialdean: Arabako Bilar eta Kripan.
* Mendebaldean: Arabako Eltziego, Leza, Nabaridas eta Samaniego.

## Historia
### Aurreneko aztarnak

Guardian, eta bere inguruan, Neolitoko aztarna ugari aurkitu dira. K.a. 3000 urte inguruan Bilarko hezurren leizea populatua egon zen eta Brontze Aroa izan arte hainbat ehorzketa trikuharri aurkitu dira inguruetan, ala Guardian, Kripanen nola Bilarren. Guardiakoak Alto de la Hueserako trikuharria, Layazako trikuharria, Sotilloko trikuharria eta San Martingo trikuharria dira. Guardiaren hegoaldean, herritik bi kilometro ingurura, San Joan ante Portam Latinam hobia dago, 300 hildako baino gehiagorekin, Kalkolitoan bertan gertatutako gatazka handi baten erakusgarri dena.
La Hoya deituriko muinoan, Guardiatik 500 bat metro iparrera, Burdin Aroko aztarnategi bat aurkitu zen 1935ean, horrek Guardia herria antzinakoa dela frogatzen du. Adituek diotenez, 4 hektarea zabala den La Hoya antzinako herrian duela 3.400 urtetik bizi izan zen jendea. Zeltiberiarrak iristearekin batera La Hoya merkataritza eta lurralde antolakuntza gune garrantzitsua bihurtu zen. K.a. III. mendean ordea bertan behera utzia izan zen, horren arrazoirik ez da ezagutzen. Gaur egun eremu arkeologikoa bisita daiteke, alboan eraiki den museoarekin batera. Egindako ikerketa genetiko batek ez du aurkitu La Hoyako eta Guardiako aztertutako gaur egungo herritarren artean jarraikortasunik DNA mitokondrialean, ez bada J1c2, U5a1 eta U5b1 haplotaldeen artean, zehazki berberak ez badira ere
2008an Guardiako alde zaharrean K. a. III. eta II. mende bitarteko aztarnak aurkitu zituzten, adituek zeltiberiarrekin erlazionatu zituztenak. Horien artean dago Guardiako urmael zeltiberiarra, orain dela 2100 urte inguru eraiki zena, Burdin Aroko Europako urmael eraikirik handiena dena.
Erromatarren garaiko arkeologia eremu bat ere aurkitu da, Las Pilas del Camino de Logroño izena eman zaiona. 450 m²-ko azalera hartzen du indusketa eremuak eta eltzegintza lantegi baten aztarnak dira. Labe handi bat aurkitu da, bi metro luze eta metro bateko altuera duena. Teilak, pezuak eta zeramikazko harlauzak ere aurkitu dira inguruan. Eltze lantegiaren inguruan beste egitura batzuk ere topatu dituzte. Bi aldare ere aurkitu zituzten, bietako bat Matres Usei delako jainkosei eskainia.

### Erdi Aroa

Guardia oso hiri zaharra da. X. mendearen hasieran (908. urtean dirudienez) Guardiako muinoan gaztelua eraiki zuen Nafarroako Antso Abarkak, Nafarroako Erresuma Gaztelaren erasoetatik babesteko. Hiri garrantzitsua izan zen X-XII. mendeetan.
Nafarroako Errege-erreginak bizi izan ziren bertan tarteka eta Zuria Nafarroakoa Guardian jaio eta bertan ezkondu zen Gaztelako Antso III.arekin. Zuriaren anaia zen Nafarroako Antso VI.ak forua eman zion hiribilduari 1164. urtean. Antso VII.ak herria gotortu egin zuen harresi sendo bat eraikiz inguruan. Dorre garaiak eraiki ziren eta almenaz ornitu ziren harresiak. Lau ate eraiki ziren, Paganoseko atea (mendebaldean), Mercadal (hegoaldean), San Juan atea (hego-ekialdean) eta Santa Engrazia atea (ipar-ekialdean). XV. mendean bosgarren bat egin zen ekialdean, Carnicerias atea izenaz ezagutzen dena. Harresiaren barruan hiru kale luze ezarri ziren ipar-hegoalde norabidean, eta erdialdean plaza errektangularra.
Foruen jabe egindakoan, Guardia hazi eta hedatzen hasi zen, eta hori kontuan hartuta, Fernando IV.ak hainbat eskubide erabiltzeko baimena eman zion merkataritza eta garapen ekonomikoa erraztearren. 1351. urtean, Nafarroako erresumaren eta Gaztelakoaren arteko gerrak ugariak zirenean alegia, Guardiak nafarra izateko borondatea berretsi zuen. Hala eta guztiz ere, urte batzuk geroago, Nafarroako Karlos II.a erregeak Gaztelako Henrike II.aren esku utzi zuen Guardia (1367). 1386an Gaztelako Joan I.ak berriro itzuli zion Guardia Nafarroako Karlos III.ari beaumontarren eta agaramontarren arteko guduen garaian Guardia Gaztelaren mende geratu zen, nahiz eta 1469an Nafarroaren esku egon.
Azkenik, Fernando katolikoaren agintaldian (1486), Guardia Gaztelaren mende geratu, eta Arabako hiri bihurtu zen, nahiz denbora jakin baterako soilik onartu bertako biztanleek.

### Aro modernoa

Gaztelak Nafarroa konkistatu ondoren Guardiak mugan egoteari utzi zion. Hiriak militar izaera galdu zuen orduan eta garapen ekonomikoa izan zuen, ardogintza oinarri hartuta. Hiriaren azpialdea zulatu egin zen eta galeria horiek upategi familiar gisa erabiltzen hasi ziren. XVI eta XVIII mendeen artean jauregi ugari eraiki ziren, beren armarri eta teilatu ornatuekin.
XVI. eta XVII mendeetan hainbat izurrialdi jasan zituen eta hiriaren populazioa hamarrenera jeitsi zen.
Iberiar Penintsulako gerran borroka latzak izan ziren Guardiaren inguruan: alde batetik frantsesak, eta bestetik Zurbanoren, Lezetaren (Dos Pelos) eta Minaren agindupean zeuden gerrillariak. Lehen Karlistaldian (1836), Arabako III. Batailoi karlistak hiria setiatu bazuen ere, ez zuen hartzeko aukerarik izan. Bigarren Karlistaldian, berriz, karlistek bitan hartu zuten hiria beren mende, eta liberalek bietan berreskuratu zuten. Hiria oso kaltetua gelditu zen.

### XX mendea

XX. mendearen hasieran herriak hainbat azpiegitura sortu zituen eta horrekin errekuperatzen hasi zen. 1920. urtean Raimundo Deunaren Ospitalea inauguratu zen eta 1927an eskola.
Mendearen amaieran ardogintzan oinarrituriko turismogunea bihurtu zen.

## Ekonomia

Nekazari herria da, batez ere. Dagoen industria nekazaritzaren, eta bereziki mahastien inguruan sorturikoa da. Guardiako ekonomia, beraz, ardogintzan eta haren inguruko turismoan oinarritzen da. Arabar Errioxako ardoaren ekoizle nagusietakoa da udalerria. Herriko upategietan ikus daiteke ardoaren ekoizpena pausoz pauso.
Upategi ezagunenak honako hauek dira:
* Ysios: Calatravak diseinatu zuen eraikina.
* El Fabulista: Guardiako kaskoan kokaturik dago 7 metrotako sakoneran.
* Palacio: 1894. urtean sortu zen.
* Casa Primicia: Guardiako eraikin zaharrenean kokaturik dago.
* García de Olano
* Carlos San Pedro Pérez de Viñaspre: XIV mendeko leizea du, duela 300 urtetik upategi gisa erabili izan dena.
* Eguren Ugarte: 1870. urtean sortu zen.

## Banaketa administratiboa

Guardiako udalerria lau herriz osatua dago:
* Campillar
* Guardia (udalerriko hiriburua)
* Serna (Laserna)
* Páganos (aparteko udalerria izan zen 1920ko hamarkada arte)

## Demografia

* Guardiako biztanleria

## Politika
### Alkateak

Hauek izan dira Guardiako azken alkateak:
| Alkatea | Agintaldi hasiera | Agintaldi amaiera | Alderdia |
| Javier Sampedro Sampedro | 1979 | 1983 | Zentro Demokratikoaren Batasuna |
| Javier Sampedro Sampedro | 1983 | 1987 | Aliantza Popularra/Alderdi Demokrata Popularra/Batasun Liberala |
| Javier Sampedro Sampedro | 1987 | 1991 | Agrupacion de Electores Independientes de Laguardia |
| Jose A. Briones Mateo / Javier Sampedro Sampedro | 1991 | 1995 | Alderdi Popularra |
| Javier Sampedro Sampedro | 1995 | 1999 | Alderdi Popularra |
| Javier Sampedro Sampedro | 1999 | 2000 $^a$ | Alderdi Popularra |
| Cesar Garcia de Olano Ruiz de Ocenda | 2000 | 2003 | Alderdi Popularra |
| Javier Sampedro Randez | 2003 | 2007 | Alderdi Popularra |
| Maria Jesus Amelibia Argote | 2007 | 2011 | Euzko Alderdi Jeltzalea |
| Jose Manuel Amezaga Cuende | 2011 | 2015 | Alderdi Popularra |
| Pedro Leon Garcia de Olano | 2015 | 2019 | Alderdi Popularra |
| Lucio Castañeda Martinez de Treviño | 2019 | 2022 $^b$ | Euzko Alderdi Jeltzalea |
| Raul Garcia Ezquerro | 2022 | 2023 | Euzko Alderdi Jeltzalea |
| Raul Garcia Ezquerro | 2023 | Jardunean | Euzko Alderdi Jeltzalea |
$^a$ 2000ko urtarrilaren 28an Javier Sampedro Sampedro alkatea zendu zen.
$^b$ 2022ko apirilean Lucio Castañeda Martinez de Treviño alkateak dimisioa aurkeztu zuen.

## Garraioa

Araba Bus sareko eta lineek zerbitzua ematen diote herri honi:
* Araba Bus
| Zerbitzua | Hasiera | Ibilbidea | Amaiera ⁠ |
| 8 | Logroño (geltokia) | Logroño (Portales) • Oion (industrialdea) • Oion • Moreda Araba • Labraza • Gorrebusto • Ekora • Binasperi • Lantziego • Kripan • Bilar | Guardia⁠ |
| 9 | Gasteiz (geltokia) | Gasteiz (Bastiturri) • Gasteiz (epaitegiak) • Gasteiz (Gaztelako Atea) • Bastida • Donebikendi Zuntzerra • Abalose • Samaniego • Leza (ospitalea) • Guardia • Guardia (hotel-gasolindegia) • Logroño (Portales) | Logroño (geltokia)⁠ |
| 9 | Gasteiz (geltokia) | Gasteiz (Bastiturri) • Gasteiz (epaitegiak) • Gasteiz (unibertsitatea) • Armentia Trebiñu • Argote • Albaita • Baxauri • Obekuri • Navarrete • Bernedo • Meanuri • Meano • Ekora • Oion • Logroño (Portales)Gasteiz (Bastiturri) • Gasteiz (epaitegiak) • Gasteiz (unibertsitatea) • Armentia Trebiñu • Urizaharra • Leza (ospitalea) • Guardia • Guardia (hotel-gasolindegia) • Logroño (Portales) | Logroño (geltokia)⁠ |
| 10 | Logroño (geltokia) | Logroño (Portales) • Casablanca • Serna • Asa • Guardia (hotel-gasolindegia) • Guardia • Paganos • Nabaridas • Leza • Leza (ospitalea) • Samaniego • Abalose • Donebikendi Zuntzerra • Bastida | Haro⁠ |
| 11 | Logroño (geltokia) | Logroño (Portales) • Casablanca • Serna • Asa • Campillar • Guardia (hotel-gasolindegia) • Guardia • Lapuebla de Labarca (markesina) • Lapuebla de Labarca (Kale Nagusia) • Eltziego • Mañueta | Eskuernaga⁠ |
| 17 | Bilbo | Zanbrana • Briñas • Haro • Bastida • Donebikendi Zuntzerra • Abalose • Samaniego • Leza (ospitalea) • Guardia • Asa | Logroño (geltokia) |
Gainera, Eskualdeko Garraioa sareak linea bat ditu udalerrian:
* Eskualdeko Garraioa
| Zerbitzua | Hasiera | Ibilbidea | Amaiera ⁠ |
| 22 | Guardia Leza Osp. | Oion • Ekora • Binasperi • Lantziego • Kripan • Bilar • Serna • Asa • Campillar • Mañueta • Eskuernaga • Samaniego • Lapuebla de Labarca • Eltziego • Paganos • Nabaridas • Leza | Guardia Leza Osp. |

## Kultura
### Hizkuntza

Ez dakigu ziur noiz utzi zitzaion euskaraz hitz egiteari Guardian, baina nonbait IX eta XVI. mendeen bitartean koka daiteke haren galera.
Gaztelaniaz hitz egiten da nagusiki. Euskaldunak %21,78 dira gaur egun (2010).

### Literatura

Félix María Samaniego izan zen Guardiak eman duen idazle nagusia. Alegiak idazteagatik da ezaguna. Guardiako jaiotetxea XVII mendekoa oraindik mantentzen da eta Arabako Aldundiak bulegoak ditu bertan. Kantabria mendizerrara begira dagoen iparraldeko lorategian Samaniegoren monumentua aurkitzen da, XIX mendean eraikitako burnizko kioskoa, Samaniegoren buruaren eskultura barnean duena.

### Musika

Musikarekiko zaletasuna izan dute guardiarrek historian zehar. 1881ean sortua da Udal Banda eta dultzaina jole ezagunak dira "Guardiako Gaiteroak", hainbat belaunaldi kateatu dituztenak.

### Jaiak

* Gaiteroen eguna. Maiatzean izaten da eta sona handiko festa eguna da. Jesús Martínez Jimeleo-ri omenaldia egiteko sortu zen eta urtero ospatzen da.
* San Isidro eguna maiatza erdialdera izaten da eta nekazal makinaria eta produktuen azoka egiten da.
* San Juan eta San Pedro jaiak dira Guardiako festa nagusiak. Ekainaren 23 eta 29 artean ospatzen dira. Jaiak hasteko dantzariek eta katximorroak agintariei dantza egiten diete eta jaiak amaitzeko "upelaren ehorzketa" egiten da.
* Joan Lepamoztu Deunaren eguna abuztuaren 29an ospatzen da, udaren bukaera adierazten duena.
* Berberanako erromeria irailean izaten da.
* Paganosen hainbat jai ospatzen dira:
** Urtarrilean Arabako Errioxako jairik goiztiarrenak egiten dituzte. Ardo beroa edatea dute ohitura, hotz ikaragarria egin ohi du eta.
** San Blas eguna otsailaren 3an izaten da. Txulalai dantza tradizionala egiten da eta erlikiari musu ematen zaio. Dantza kaotikoa da, edonork hartzen du parte eta aldakadak eta ipurdikadak ematen dira.

### Erlijioarekin loturiko ohiturak

Gabonetan jaiotza ikusgarria jartzen da Erregeen Andre Mariaren elizan. 73 pertsonaiek osatzen dute. Jaiotzako irudiak mugikorrak dira eta Gabon eguneko meza nagusiaren ondoren Jesus haurtxoaren jaiotza antzezten dute. Errege egunean umearen gurtza da antzezten dutena. jaiotzaren aurreneko aipamena 1749. urtekoa da eta 1767. urtean Domingo Busterok berriztu eta handitu egin zuen.
Aste santuan prozesioak egiten dira ostegun eta ostiral santuetan. Ostiralean "iltze ateratzea" egiten da; Jesukristo gurutzetik askatu eta hilobian sartzen da.

### Kirolak

* Herriko futbol taldea Rioja Alavesa Luzerna CF da. 2003an sortu zen eta Arabako Erregional Preferentean jokatzen du.
* 1967ko Espainiako Itzuliko 15. etaparen bigarren zatia (44 km-tako banakako erlojupekoa) Guardian hasi zen, eta Gasteizen amaitu. Etapako irabazlea Raymond Poulidor izan zen.

## Ondasun nabarmenak

Guardiak Erdi Aroko herrien ezaugarri guztiak ditu: harresia, dorretxeak, oinetxeak, eliza erromaniko-gotikoa, gaztelu-dorrea, etab.
* Hirigune historikoa, kultura ondasun gisa monumentu multzo izendatua. Hiribilduaren iparraldean Erregeen Andre Mariaren eliza dago. Eraikinotan ohi den bezala, hainbat garaitako estiloak biltzen dira eliza horretan, erromanikoa eta gotikoa, hain zuzen ere. XV. mendean eraiki zen elizako apiriku polikromatu ederra. Halaber, Guardiako hiribilduan frontoi berezi bat dago ezker-pareta gisa harresiaren orria erabiltzen duena.
    Erdi Aroko herrien artetik, hauxe da trazaketa eta hirigintza zaharra hobekien gordetzen duena.
    Espazioaren banaketa iparraldeko eta hegoaldeko ertzetan dauden gotorleku-elizen inguruan dago egina. Erdiko kalea da Kale Nagusia, eta horren inguruan mendixkaren topografiari eusten dioten beste kale perimetralak daude, aldeetan kurbatzen direnak (Paganos, Santa Engracia eta jadanik desagertua dagoen horren luzapena, San Juan). Erdi Aroko tipologia gordetzen duten zeharkako kantoiak mozten dituzte horiek (batez ere Esquide eta Castillo kalea).
    Guardia herriaren Erdi Aroko hirigintzak garbi mugatzen zituen hiriaren hainbat eremu funtzio berezitarako. Iparraldearen funtzio garrantzitsuena herria babestea zen, horretarako zeuden gaztelua eta gotorleku-eliza. Hego-ekialdean juduen auzoa zegoen, inguruan harresiaren hego eta ekialdeko zatiak, Kale Nagusia (mendebaldean) eta plaza eta San Joan eliza (iparraldean). Beste hiri-eremuan biltzen zen jenderik gehiena, gizarte mailaren arabera hiru kaletan banatuta, honelaxe: Kale Nagusian jauntxoak, elizatik eta udal erakundeetatik hurbil. Paganosen merkatariak eta burgesak eta Esquide kalean eta beste kantoietan herri xehea.
* La Hoya herrixka edo aztarnategia eta Guardiaren inguruan hainbat trikuharri ere badaude; El Sotillo, San Martin, Lazaya, Los Llanos, Alto de la Huesera...
* Ysios upategia, Santiago Calatrava arkitektoarena.
* Guardiako muinoan dauden lur azpiko upategiak.
* Guardiako aintzirak, hirigunetik hurbil kokaturiko aintzirak, babestutako biotopo izendaturik daudenak.
Ikus, gainera: Zerrenda:Guardiako kultura ondasunak

## Iruditegia

* Eskuinetara, udaletxea.
* Hirigunerako sarreretako bat, harresietan.
* Abade Dorrea.
* Berberanako baseliza
* Erregeen Andre Mariaren eliza, apiriku polkiromatua.
* San Joan eliza.
* Hueseraganako trikuharria.
* Ysios upategia, Santiago Calatrava arkitektoarena.
* Mercadal atea.

## Guardiar ospetsuak

* Margarita Iruñekoa (1128-1183), Siziliako Erresumako erregina ezkontidea eta Gilen II.a adingabea zela erregeordea
* Zuria Nafarroakoa (1133-1156), Nafarroako Erresumako printzesa.
* Pedro Lopez de Montoia (1542-?), idazlea, teologoa, ezaguna bere ideia pedagogikoengatik.
* Jose Cardiel (1704-1781), misiolari jesulaguna. Argentinako Patagonia esploratu zuen.
* Félix María Samaniego (1745-1801), alegia-idazlea eta Tolosako alkate. Haren jaiotetxea bisita daiteke, gaur egun ardo-museoa baita.
* Felipe de Viana (?-1795), militarra.
* Antonio Lezama (1882-1971), kazetaria.
* Javier Sampedro (1939-2000), politikaria.
* Oscar de Marcos (1989-), futbolaria.

## Herri eta hiri senidetuak

Guardia ondorengo herri eta hiriekin senidetuta dago:
* Vayres (Gironda) (Okzitania)

## Erreferentziak

* Edukiaren zati bat monumentu hau sailkatutako kultura-ondasun izendatzen duen lege testutik hartu da. Izan ere, testua jabari publikokoa da eta ez du jabetza intelektualik, Espainiako Jabetza Intelektualaren Legeko 13. artikuluan xedatu denez (Espainiako Aldizkari Ofiziala, 97. zenbakia, 1996-04-22).
* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011-12-26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* 1 2 3 4 5 6 7 Euskal Herriari Begira. Udalbiltza.
* ↑ «Kaleko erabilera herrialdez herrialde» Euskararen erabilera (Wikipedia).
* ↑ «Etxeko erabilera» Euskararen erabilera (Wikipedia).
* 1 2 Euskaltzaindiaren onomastika datutegia. Onomastika Batzordeak emandako irizpen eta gomendioa (Noiz kontsultatua: 2010-08-07).
* 1 2 3 Biasteri edo Guardia, nola erabili?. Sustatu.com, 2002ko urriaren 31 (Noiz kontsultatua: 2010-08-07).
* ↑ Vegas Aramburu, José Ignacio, ed. (2007). San Juan ante Portam Latinam: una inhumación colectiva prehistórica en el valle medio del Ebro: memoria de las excavaciones arqueológicas, 1985, 1990 y 1991. Diputación Foral de Alava, Departamento de Cultura y Euskera ISBN 978-84-7821-669-7. PMC 429426946. (Noiz kontsultatua: 2025-01-15).
* ↑ «San Juan Ante Portam Latinam: Enterramiento colectivo del Neolítico final. Laguardia (Álava)» www.euskonews.eus (Noiz kontsultatua: 2022-08-20).
* ↑ (Ingelesez) Schulting, Rick J.; Fibiger, Linda. (2012-04-19). Sticks, Stones, and Broken Bones: Neolithic Violence in a European Perspective. Oxford University Press ISBN 978-0-19-161248-0. (Noiz kontsultatua: 2025-01-16).
* ↑ «CONTINUIDAD GENÉTICA ENTRE LOS POBLADORES DEL YACIMIENTO DE LA HOYA Y EL PUEBLO DE LAGUARDIA (LAGUARDIA, RIOJA ALAVESA, ÁLAVA).» Estudios de Arqueología Alavesa 27: 671-684. ISSN 1695-1611..
* ↑ Eusko Jaurlaritza. (2013-07-26). «Laguardiako urmael zeltiberiarra» turismoa.euskadi.eus (Noiz kontsultatua: 2025-01-17).
* 1 2 3 4 5 6
* ↑ Núñez Marcén, Julio; Blanco, Álvaro. (2002). «Una nueva propuesta de lectura y contextualización de la conocida ara votiva a las "Matribus Useis" de Laguardia (Álava)» Iberia: Revista de la Antigüedad (5): 49–64. ISSN 1575-0221. (Noiz kontsultatua: 2024-12-02).
* 1 2 3 4 (Gaztelaniaz) «Conjunto monumental de Laguardia» Alava Turismo (Noiz kontsultatua: 2020-04-12).
* ↑ (Gaztelaniaz) «Las 8 mejores bodegas en Laguardia para catar vino» www.viajandoporelmundomundial.com (Noiz kontsultatua: 2024-03-19).
* 1 2 3 4 5 6 7 8 9 10 11 12 13 14 (Gaztelaniaz) «Base de datos de Alcaldes y Concejales: Ministerio de Política Territorial y Función Pública.» www.mptfp.gob.es (Noiz kontsultatua: 2020-03-21).
* ↑ (Gaztelaniaz) «La ilusión de aquellos Alcaldes de hace 40 años» Blog Rioja Alavesa (Noiz kontsultatua: 2020-03-09).
* 1 2 3 4 5 6 7 «Sampedro Sampedro, Javier» Auñamendi Eusko Ikaskuntza (Noiz kontsultatua: 2020-03-14).
* 1 2 3 4 5 6 (Gaztelaniaz) «Javier Sampedro, el polémico primer edil de Laguardia, muere a los 60 años» El País 2000-01-29 ISSN 1134-6582. (Noiz kontsultatua: 2025-01-27).
* 1 2 (Gaztelaniaz) «El fiscal jefe de Álava denuncia a tres ex alcaldes del PP por diversos delitos» 20 minutos 2008-07-15 (Noiz kontsultatua: 2025-01-26).
* 1 2 (Gaztelaniaz) «Laguardia despide a su ex alcalde» El Correo 2010-09-21 (Noiz kontsultatua: 2025-01-26).
* ↑ «Sampedro Rández, Javier» Auñamendi Eusko Ikaskuntza (Noiz kontsultatua: 2020-03-14).
* 1 2 (Gaztelaniaz) «El PNV recupera el poder y promete "otra manera de hacer las cosas"» El Correo 2019-06-15 (Noiz kontsultatua: 2025-01-26).
* ↑ (Gaztelaniaz) «Fallece atropellado el exalcalde de Laguardia José Manuel Amézaga» Diario de Noticias de Álava 2023-05-26 (Noiz kontsultatua: 2023-06-08).
* ↑ (Gaztelaniaz) «Fallece en Egipto el alcalde de la pequeña localidad alavesa de Lantarón Javier Uriarte» El Diario 2023-06-12 (Noiz kontsultatua: 2023-06-28).
* ↑ (Gaztelaniaz) «Laguardia, la 'aldea gala' del PP vasco que se resiste a caer: "Aquí se vota a la persona"» El Confidencial 2019-05-04 (Noiz kontsultatua: 2025-01-26).
* ↑ (Gaztelaniaz) «El alcalde de Laguardia deja el Ayuntamiento para volver al trabajo en la bodega» Diario de Noticias de Álava 2019-05-23 (Noiz kontsultatua: 2025-01-26).
* ↑ (Gaztelaniaz) «Alcaldías en Álava: Labastida, Zigoitia y Laguardia para el PNV, Samaniego para EH Bildu» Gasteiz Hoy 2019-06-15 (Noiz kontsultatua: 2020-03-14).
* ↑ «Guardiako alkateak dimisioa eman du, gobernu barruko desadostasunak direla eta» Alea 2022-04-21 (Noiz kontsultatua: 2022-04-29).
* ↑ (Gaztelaniaz) «Dimite el alcalde de Laguardia» Gasteiz Hoy 2022-04-21 (Noiz kontsultatua: 2022-04-26).
* ↑ (Gaztelaniaz) «Lucio Castañeda oficializa las discrepancias en Laguardia con su dimisión como alcalde» Diario de Noticias de Álava 2022-04-21 (Noiz kontsultatua: 2022-04-26).
* ↑ (Gaztelaniaz) «Dimite el alcalde de Laguardia, Lucio Castañeda (PNV)» EITB 2022-04-21 (Noiz kontsultatua: 2022-04-26).
* ↑ (Gaztelaniaz) «EH Bildu y PNV cierran un acuerdo para Bastida y Guardia» Naiz 2019-06-14 (Noiz kontsultatua: 2020-03-14).
* ↑ «Raul Garcia Ezkerro Guardiako alkate berria da, EAJ eta EH Bilduren akordioari esker» Alea 2022-04-27 (Noiz kontsultatua: 2022-04-29).
* ↑ «Aldaba jo dute Oionen» Alea 2023-05-29 (Noiz kontsultatua: 2023-06-08).
* ↑ (Gaztelaniaz) «PNV gobierna Laguardia, EH Bildu Oion y el PP en Labastida» Gasteiz Hoy 2023-06-17 (Noiz kontsultatua: 2023-10-05).
* ↑ (Gaztelaniaz) «Todos los alcaldes y alcaldesas de Álava, pueblo a pueblo» Diario de Noticias de Álava 2023-06-18 (Noiz kontsultatua: 2024-01-21).
* ↑ Guardiako hirigune historikoaren izendapena EHAAn
* ↑ «Blanca de Navarra» Auñamendi Eusko Ikaskuntza (Noiz kontsultatua: 2020-04-12).
* ↑ «Cardiel, Josef» Auñamendi Eusko- Ikaskuntza (Noiz kontsultatua: 2020-04-12).
* ↑ «Sánchez de Samaniego Zabala, Félix María» Auñamendi Eusko Ikaskuntza (Noiz kontsultatua: 2020-04-12).
* ↑ «de Viana, Felipe» Auñamendi Eusko Ikaskuntza (Noiz kontsultatua: 2020-04-12).
* ↑ «de Lezama y González del Campillo, Antonio» Auñamendi Eusko Ikaskuntza (Noiz kontsultatua: 2020-04-12).

## Ikus, gainera

* Guardiako hiri-gutuna
* Araba
* Arabako udalerrien zerrenda
* Arabako Errioxako kuadrilla
* Campillar
* Lezako Ospitalea
* Páganos
* Serna

## Kanpo estekak

* Guardiako Udalaren webgunea
* Guardia eta Biasteriren arteko ezberdintasunari buruzko artikulua
* Guardia-Arabar Errioxako Kuadrillako turismo-webgunea
* Guardia euskadi.net webgunean
* (Gaztelaniaz) Ainhoa AROZAMENA AYALA: «Laguardia», Auñamendi Eusko Entziklopedia.
* Datuak: Q303629
* Multimedia: Laguardia / Q303629
* Liburuak: Euskal Herriko bidaia-gida/Herriz herri/Guardia